钦定古今图书集成/明伦汇编/官常典/第731卷 > 乌古孙仲端
## 钦定古今图书集成/明伦汇编/官常典/第731卷 > 乌古孙仲端

按《金史忠义传》：“仲端本名卜吉，字子正，承安二年策
论进士。宣宗时累官礼部侍郎，与翰林待制安延珍
奉使乞和于大元，谒见太师、国王木华黎。于是安延
珍留止，仲端独往，并大夏，涉流沙，逾葱岭，至西城，进
见太祖皇帝，致其使事，乃还。自兴定。四年七月启行，
明年十二月还至。朝廷嘉其有奉使劳，进官两阶，延”
珍进一阶，历裕州刺史。正大元年，召为御史中丞，奉
诏安抚陕西。及归，权参知政事。正大五年十二月，知
开封府事完颜麻斤出、吏部郎中杨居仁以奉使不
职，尚书省具狱，有旨释之。备再使，仲端言曰：“麻斤出
等辱君命，失臣节，大不敬，宜偿礼币诛之。”奏上，麻斤
出等免死除名。会议降大军事，及诤太后奉佛，涉亡
家败国之语。上怒，贬同州节度使。哀宗将迁归德，召
为翰林学士承旨，兼同签大睦亲府事，留守汴京。及
大元兵围汴，日久食尽，诸将不相统一。仲端自度汴
中事变不测，一日，与同年汝州防御裴满思忠小饮，
谈太学同舍事，以为笑乐，因数言：“人死亦易事耳。”思
忠曰：“吾兄何故频出此语？”仲端因写一诗示之，其诗
大概谓人生大似巢燕，或在华屋杏梁，或在村居茅
茨及秋社“临，皆当逝去。人生虽有富贵贫贱不同，
要之终有一死耳。”书毕，连饮数杯，送思忠出门，曰：“此
别终天矣。”思忠去，仲端即自缢，其妻亦从死。明日，崔
立变。仲端为人乐易宽厚知大体，奉公好善，独得士
誉。一子名爱实，尝为护尉、奉御，以诛官奴功授节度，
世袭千户。思忠名正之，本名蒲剌笃，亦承安二年进
士。